Hoxhaj: Duhet konsensus i gjerë për shënjimin e kufirit të Kosovës me Malin e Zi
Zv/kryeministri i Kosovës, Enver Hoxhaj, gjatë një diskutimi në Uashington tha gjithashtu se Ballkani është shndërruar në një lojë shahu gjeopolitik
Ratifikimi i marrëveshjes së kufirit të Kosovës me Malin e Zi kërkon një konsensus të gjërë nga politikanët, si nga koalicioni qeverisës ashtu edhe opozita, thotë Zëvendës Kryeministri i Kosovës Enver Hoxhaj. Në një diskutim në Qendrën për Marrëdhëniet Transatlantike në Universitetin Johns Hopkins, zoti Hoxhaj tha se Ballkani Perëndimor është shndërruar në një lojë shahu gjeopolitik, ku ka ndërhyrje të faktorëve të jashtëm si Rusia. Të hënën qeveria e Kosovës do të diskutojë rreth shënjimit të kufirit me Malin e Zi, një prej çështjeve më të vështira dhe më të debatueshme në Kosovë. Vetë Aleanca për Ardhmërinë e Kosovës, e cila tani është pjesë e koalicionit të Kryeministrit Ramush Haradinaj, në të kaluarën e ka kundërshtuar marrëveshjen e kufirit. Miratimi i sajështë kushti kryesor i Bashkimit Evropian për liberalizimin e vizave me Kosovën. Zëvendës Kryeministri i Kosovës Enver Hoxhaj shprehet optimist se parlamenti do ta miratojë marrëveshjen. Qeveria, shton ai, pritet të japë më shumë hollësi mbi hapat e ardhshëm për këtë çështje. Një çështje tjetër e rëndësishme për Kosovën në procesin e integrimit të saj në Bashkimin e Evropian është edhe lufta kundër korrupsionit. Këshilltari i Sigurisë Kombëtare në Shtëpinë e Bardhë, H.R. McMaster në një takim këtë javë me ministrat e jashtëm të rajonit, u bëri thirrje atyre që të intensifikohet lufta kundër korrupsionit dhe krimit të organizuar në rajon. Në lidhje me këtë çështje zoti Hoxhaj theksoi se sundimi i ligjit mbetet një nga qëllimet më të mëdha të qeverisë së Kosovës. Në lidhje me dialogun Kosovë-Serbi, zoti Hoxhaj tha se ai duhet të ketë një afatë të kufizuar kohor. Pavarësisht perspektivës së qartë të rajonit për integrime euroatlantike, zoti Hoxhaj thotë se rajoni është shndërruar në një lojë shahu gjeopolitik, ku ka ndërhyrje nga faktorë të jashtëm, si Rusia, e cila është një kundërshtare e madhe gjeopolitike dhe strategjike e Perëndimit dhe e vendeve të Ballkanit. Pavarësisht sfidave të shumta, Kosova duhet të intensifikojë përpjekjet për të forcuar institucionet e saj shtetërore dhe për të ecur përpara në procesin e integrimeve euroatlantike, thotë zoti Hoxhaj.